กฎกระทรวง ฉบับที่ 6 (พ.ศ. 2522) ออกตามความในพระราชบัญญัติจราจรทางบก พ.ศ. 2522 (ฉบับ Update ล่าสุด)
กฎกระทรวง
ฉบับที่ ๖
(พ.ศ. ๒๕๒๒)
ออกตามความในพระราชบัญญัติจราจรทางบก
พ.ศ. ๒๕๒๒[๑]
 

อาศัยอำนาจตามความในมาตรา ๕ และมาตรา ๖๗ วรรคหนึ่ง
แห่งพระราชบัญญัติจราจรทางบก พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑
ในกรณีปกติ ให้กำหนดความเร็วสำหรับรถ ดังต่อไปนี้
(๑) สำหรับรถบรรทุกที่มีน้ำหนักรถรวมทั้งน้ำหนักบรรทุกเกิน
๑,๒๐๐ กิโลกรัมหรือรถบรรทุกคนโดยสาร ให้ขับในเขตกรุงเทพมหานคร เขตเมืองพัทยา
หรือเขตเทศบาล ไม่เกินชั่วโมงละ ๖๐ กิโลเมตร
หรือนอกเขตดังกล่าวให้ขับไม่เกินชั่วโมงละ ๘๐ กิโลเมตร
(๒) สำหรับรถยนตร์อื่นนอกจากรถที่ระบุไว้ใน (๑)
ขณะที่ลากจูงรถพ่วง รถยนตร์บรรทุกที่มีน้ำหนักรถรวมทั้งน้ำหนักบรรทุกเกิน ๑,๒๐๐
กิโลกรัม หรือรถยนต์สามล้อ ให้ขับในเขตกรุงเทพมหานคร เขตเมืองพัทยา หรือเขตเทศบาล
ไม่เกินชั่วโมงละ ๔๕ กิโลเมตร หรือนอกเขตดังกล่าวให้ขับไม่เกินชั่วโมงละ ๖๐
กิโลเมตร
(๓)[๒] สำหรับรถยนต์อื่นที่นอกจากระบุไว้ใน (๑) หรือ (๒)
หรือรถจักรยานยนต์ให้ขับในเขตกรุงเทพมหานคร เขตเมืองพัทยา หรือเขตเทศบาล
ไม่เกินชั่วโมงละ ๘๐ กิโลเมตร หรือนอกเขตดังกล่าวให้ขับไม่เกินชั่วโมงละ ๙๐
กิโลเมตร

ข้อ ๒
ในเขตทางที่มีเครื่องหมายจราจรแสดงว่าเป็นเขตอันตรายหรือเขตให้ขับรถช้า ๆ
ให้ลดความเร็วลงและเพิ่มความระมัดระวังขึ้นตามสมควร

ข้อ ๓
ในกรณีที่มีเครื่องหมายจราจรกำหนดอัตราความเร็วต่ำกว่าที่กำหนดในข้อ ๑ ให้ขับไม่เกินอัตราความเร็วที่กำหนดไว้นั้น


ให้ไว้ ณ วันที่ ๓๐ พฤษภาคม พ.ศ. ๒๕๒๒
พลเอก เล็ก
แนวมาลี
รัฐมนตรีว่าการกระทรวงมหาดไทย
  
หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากพระราชบัญญัติจราจรทางบก
พ.ศ. ๒๕๒๒ มาตรา ๖๗ วรรคหนึ่ง กำหนดให้ผู้ขับขี่ต้องขับรถด้วยอัตราความเร็วตามที่กำหนดในกฎกระทรวง จึงจำเป็นต้องออกกฎกระทรวงนี้

กฎกระทรวง ฉบับที่ ๑๐ (พ.ศ. ๒๕๒๔) ออกตามความในพระราชบัญญัติจราจรทางบก
พ.ศ. ๒๕๒๒[๓]

หมายเหตุ :- เหตุผลในการประกาศใช้กฎกระทรวงฉบับนี้ คือ
เพื่อให้เป็นไปตามมติของคณะรัฐมนตรีในคราวประชุมคณะรัฐมนตรี เมื่อวันที่ ๓๐
ธันวาคม พ.ศ. ๒๕๒๓ เรื่องมาตรการประหยัดพลังงานและน้ำมันเชื้อเพลิง จึงจำเป็นต้องออกกฎกระทรวงนี้
















วิภา/ปรับปรุง
๗ กุมภาพันธ์
๒๕๖๒

อรญา/ตรวจ
๑๓ กุมภาพันธ์
๒๕๖๓

[๑]
ราชกิจจานุเบกษา เล่ม ๙๖/ตอนที่ ๙๕/ฉบับพิเศษ หน้า ๒๐/๑๔
มิถุนายน ๒๕๒๒
[๒] ข้อ
๑ (๓) แก้ไขเพิ่มเติมโดยกฎกระทรวง ฉบับที่ ๑๐ (พ.ศ. ๒๕๒๔) ออกตามความในพระราชบัญญัติจราจรทางบก
พ.ศ. ๒๕๒๒
[๓] ราชกิจจานุเบกษา
เล่ม ๙๘/ตอนที่ ๘/ฉบับพิเศษ หน้า ๑/๒๑ มกราคม ๒๕๒๔